**განცხადება მისიის დასრულების შესახებ**

გაეროს სპეციალური მომხსენებელი შეზღუდული შესაძლებლობის მქონე პირთა უფლებების საკითხში, გერარდ ქუინი

თბილისი

14 სექტემბერი 2023

პრესის წარმომადგენლებო,  
ქალბატონებო და ბატონებო,

**შესავალი**

დღეს, შეზღუდული შესაძლებლობის მქონე პირთა უფლებების საკითხში გაეროს სპეციალური მომხსენებლის რანგში დავასრულე ოფიციალური ვიზიტი საქართველოში, რომელიც 2023 წლის 4 სექტემბერს დაიწყო.

გასული ორი კვირის განმავლობაში, შესაძლებლობა მქონდა პირადად გავცნობოდი იმ გატარებულ ღონისძიებებს, რომელთა მიზანი საქართველოში შეზღუდული შესაძლებლობის მქონე პირებისთვის საკუთარი უფლებების სრული რეალიზაციის ხელშეწყობაა. ამ პერიოდის განმავლობაში მქონდა ღია და კონსტრუქციული საუბრები ამ მიმართულებით ჯერ კიდევ არსებული გამოწვევების შესახებ.

მსურს, უდიდესი მადლიერება გამოვხატო საქართველოს მთავრობის წარმომადგენლების მიმართ, რომლებმაც ოფიციალური ვიზიტით მომიწვიეს და ყველა იმ ადამიანის მიმართ, რომელთა ძალისხმევითაც ეს ვიზიტი შედგა.

ასევე, მსურს მადლობა გადავუხადო გაეროს მუდმივ წარმომადგენელსა და ქვეყანაში გაეროს ოფისის გუნდს, მათ შორის სხვადასხვა სააგენტოს წარმომადგენლებს მათ მიერ გაწეული მხარდაჭერისთვის, როგორც მოსამზადებელ პერიოდში, ასევე უშუალოდ ვიზიტის დროს.

რაც ყველაზე მნიშვნელოვანია, განსაკუთრებული მადლიერება მინდა გამოვხატო შეზღუდული შესაძლებლობის მქონე პირებისა და მათი წარმომადგენელი ორგანიზაციების მიმართ, რომლებსაც ვიზიტის განმავლობაში შევხვდი. მათ გამიზიარეს იმედები და ხედვები მომავლის შესახებ, გამოავლინეს გასაოცარი ძალა, კრეატიულობა, სიმტკიცე და მედეგობა. ეს განსაკუთრებით ეხება შეზღუდული შესაძლებლობის მქონე ახალგაზრდებსა და ქალებს, რომლებიც იღვწვიან საკუთარი და სხვების უფლებების დასაცავად. ჩემზე უდიდესი შთაბეჭდილება დატოვა მათმა ისტორიებმა, რომლებიდანაც ბევრი რამის სწავლა შეიძლება.

ჩემი ვიზიტის განმავლობაში შევხვდი სხვადასხვა სამინისტროების, სამთავრობო უწყებებისა და მუნიციპალური ხელისუფლების მაღალი რანგის ოფიციალურ პირებს. ასევე შევხვდი პარლამენტარებს და მონაწილეობა მივიღე ადამიანის უფლებათა დაცვისა და სამოქალაქო ინტეგრაციის საქართველოს საპარლამენტო კომიტეტის შეხვედრაში. მსურს მადლობა გადავუხადო საქართველოს სახალხო დამცველს, საერთაშორისო დონორ ორგანიზაციებს და კერძო კომპანიებს, რომლებმაც გამიზიარეს ისტორიები მათი და თანამოაზრეების ძალისხმევის შესახებ.

ვწუხვარ, რომ არ მომეცა შესაძლებლობა აფხაზეთსა და ცხინვალის რეგიონში მცხოვრებ შეზღუდული შესაძლებლობის მქონე პირთა უფლებრივი მდგომარეობის შესაფასებლად განსაკუთრებით იმ ფონზე, როდესაც ამ რეგიონებში მცხოვრები მოსახლეობა, განსაკუთრებით შეზღუდული შესაძლებლობის მქონე ხანდაზმული პირები, უგულებელყოფის მომეტებული რისკის წინაშე დგანან. მე ყველა ზომას მივმართე, რათა შემძლებოდა ამ რეგიონების მონახულება, თუმცა ამაოდ.

საქართველო მნიშვნელოვან ნაბიჯებს დგამს შეზღუდული შესაძლებლობის განსაზღვრის სამედიცინო მოდელიდან ბიოფსიქოსოციალურ მოდელზე გადასვლის მიმართულებით. ბიოფსიქოსოციალური მოდელი განსხვავებით სამედიცინო მოდელისგან პრობლემად იმას ხედავს თუ როგორ პასუხობს საზოგადოება განსხვავებული შესაძლებლობის მქონე ადამიანებს. ეს მცდელობა უმნიშვნელოვანეს კულტურულ ცვლილებებს გულისხმობს. ის ეხმარება როგორც საზოგადოებას, ასევე თავად შეზღუდული შესაძლებლობის მქონე პირების, კულტურული ნორმებისა და მოლოდინების გადაწყობაში. ამ პროცესების მოქმედება შეიძლება ჟანგის მოსაშორებელი ხსნარის მოქმედებას შევადაროთ, რომელიც საგულდაგულოდ წმენდს და აქრობს სტიგმას, და რაც არანაკლებ მნიშვნელოვანია, ამ ცვლილებებს დღის სრულიად ახალ წესრიგამდე მივყავართ, რომლის მიზანია წარსულის მემკვიდრეობისგან გათავისუფლება და მეტად ინკლუზიური მომავლის საქართველოს შექმნა. ინკლუზიურობის ეს საჭიროება პოლიტიკის თითქმის ყველა მიმართულებას ეხება იქნება ეს განათლება, დასაქმება, ჯანდაცვა თუ სხვა. იგი არ გულისხმობს მხოლოდ იმას, თუ როგორ მოხდება სოციალური პოლიტიკის გადაწყობა, არამედ წარმოდგენებსაც ეკონომიკური პოლიტიკის შესახებ.

ინკლუზიურობის უზრუნველყოფა არა მხოლოდ სწორი და მართებული, არამედ ეფექტიანი პოლიტიკაა. აქ ყველა სარგებლობს თვითნაბადი ნიჭის გამოვლინებით და შეზღუდული შესაძლებლობის მქონე ყველა პირს შეუძლია გახდეს აქტიური და შედეგიანი მოქალაქე. ინკლუზიურობის უზრუნველყოფა გულისხმობს, რომ სრულად უნდა ტრანსფორმირდეს მრავალი ათეული წლის წინ შემუშავებული სერვისის მოდელები. ეს საჭიროება მხოლოდ საქართველოს წინაშე არ დგას, თუმცა, აქ ეს გამოწვევა მწვავეა.

სამედიცინო მოდელიდან ეტაპობრივი გადმოსვლა უკავშირდება საქართველოს მიერ 2014 წელს შეზღუდული შესაძლებლობის მქონე პირთა უფლებების შესახებ გაეროს კონვენციის, ხოლო 2021 წელს - მისი პროტოკოლის რატიფიცირებას. ქვეყანაში 2020 წელს მიღებულ იქნა კანონი შეზღუდული შესაძლებლობების მქონე პირთა უფლებების დაცვის შესახებ. დაგეგმილია გამოქვეყნებულ ნაშრომებზე უსინათლო, მხედველობადაქვეითებულ ან ბეჭდური ინფორმაციის აღქმისას სხვა სახის შეზღუდული შესაძლებლობის მქონე პირების ხელმისაწვდომობის ხელშეწყობის შესახებ მარაკეშის შეთანხმების რატიფიცირებაც, რის შემდეგადაც მრავალ უსინათლო მკითხველსა და სტუდენტს ექნება გაუმჯობესებული ხელმისაწვდომობა გამოქვეყნებულ პუბლიკაციასა და ნაშრომებზე. ეს ძალიან მისასალმებელი ნაბიჯი იქნება.

ხშირად ვიმეორებ, რომ ქვეყნებმა კი არ უნდა აკეთონ ის, რისი გაკეთებაც აუცილებელია მხოლოდ იმიტომ, რომ ხელშეკრულებები და შეთანხმებები ავალდებულებს მათ ასე მოქცევას, არამედ უნდა სურდეთ კიდეც ამის გაკეთება. ცვლილებების უმეტესობა საქართველოში გამოწვეულია ფასეულობებთან დაკავშირებული პარადიგმის მიმდინარე სიღრმისეული ცვლილებებით. ჩემზე ღრმა შთაბეჭდილება დატოვა იმ ფაქტორმა, რომ ყველა დაინტერესებულ მხარეს, ოფიციალური პირების ჩათვლით, კარგად ესმით ამ ცვლილებებისა და მათ შესანარჩუნებლად საჭირო რეფორმების განხორციელების მნიშვნელობა.

საქართველოს, ისევე როგორც კონვენციის ხელმომწერ სხვა ნებისმიერ ქვეყნის, მთავრობას აკისრია უმთავრესი პასუხისმგებლობა ხელი შეუწყოს მნიშვნელოვანი და ძლიერი ზეგავლენის მქონე ცვლილებებს საქართველოში მცხოვრები შეზღუდული შესაძლებლობის მქონე პირების კეთილდღეობისთვის. თუმცა, პასუხისმგებლობისგან არ არიან თავისუფლები სხვა მხარეებიც, მაგალითად, დონორი ორგანიზაციები, რომლებმაც უნდა უზრუნველყონ, რომ მათი პროგრამები ითვალისწინებდეს შეზღუდული შესაძლებლობის მქონე პირთა საჭიროებებს. იმედის მომცემი იყო ჩემთვის დონორებთან გასაუბრებაც, რომლებმაც გამოხატეს მზადყოფნა, მყარად დაუჭირონ მხარი პარადიგმის ცვლილებას პოლიტიკის მრავალი მიმართულებით.

ახლა გაგიზიარებთ ჩემს რამდენიმე შთაბეჭდილებას საქართველოში მიმდინარე ცვლილებების პროცესსა და ძირითად გამოწვევებთან დაკავშირებით.

**ცვლილების მამოძრავებელი ფაქტორები**

2020 წელს კანონის მიღება შეზღუდული შესაძლებლობის მქონე პირების უფლებების დაცვის შესახებ უდავოდ წინგადადგმული ნაბიჯია და გზას უხსნის საკანონმდებლო ჩარჩოს შემდგომ დახვეწას. ინკლუზია, ახლებური გაგებით, უკვე ინერგება პოლიტიკის თითქმის ყველა სფეროში, იქნება ეს განათლება, დასაქმება, ჯანდაცვა და სხვა.

2020 წელს მიღებული კანონის ძირითადი ასპექტი ეხება დისკრიმინაციის აკრძალვას შეზღუდული შესაძლებლობის საფუძველზე, რაც, სხვათა შორის, გულისხმობს გონივრული მისადაგების პრინციპის უგულებელყოფასაც. ჩემი შეთავაზებაა, რომ გონივრული მისადაგების კონცეფცია შესაძლებელია და უნდა იქნეს გამოყენებული ცვლილების მამოძრავებელ მძლავრ მექანიზმად, განსაკუთრებით რესურსების სიმწირის ფონზე. ჩემი მოკრძალებული აზრით, ეს ძირითადი ვალდებულება შემდგომ განმარტებას და ყველა ჩართულ მხარესთან კომუნიკაციას საჭიროებს. აქ ვგულისხმობ როგორც საჯარო, ასევე კერძო სექტორსაც.

მე აღმაფრთოვანა ადამიანის უფლებათა დაცვის ეროვნულ სტრატეგიაში შეზღუდული შესაძლებლობის მქონე პირთა უფლებების ინტეგრაციის ფაქტმა. სტრატეგია შეზღუდულ შესაძლებლობას უფლებათა დაცვის პროცესში ერთ-ერთ ძირითად საკითხად მიიჩნევს და ამგვარ შესაძლებლობას ადამიანის სხვა უფლებებთან აკავშირებს. ეს კავშირი თვალსაჩინოა მაგალითად, ბიზნესსა და ადამიანის უფლებებს შორის, რაც, თავის მხრივ საკვანძო საკითხს წარმოადგენს ეკონომიკის ტრანსფორმაციის პროცესში. ჩემი შემოთავაზებაა, რომ ერთიანი სტრატეგიის ქვეშ შემუშავებული სამოქმედო გეგმა (გეგმები) იყოს დეტალური და ემსახურებოდეს კონვენციის ეფექტიან განხორციელებას.

კიდევ ერთ წინ გადადგმულ ნაბიჯს წარმოადგენს 2022 წელს უწყებათაშორისი საკოორდინაციო მექანიზმის შექმნა შეზღუდული შესაძლებლობის მქონე პირთა უფლებების დაცვის საკითხებში. თანმიმდევრული პროგრესისთვის აუცილებელია შეთანხმებული ხედვა და შეთანხმებული მოქმედება, რაც გულისხმობს მთავრობისა და სამოქალაქო საზოგადოების ორგანიზაციებს შორის აქტიურ კომუნიკაციასა და კონსულტაციებს. ჩემი აზრით, ეს მექანიზმი, რომელიც უმნიშვნელოვანესია პარადიგმის ცვლილებისა და სამედიცინო მოდელიდან ტრანზიციისთვის, მეტად ხელშესახებ მხარდაჭერას იმსახურებს მთავრობის მხრიდან. რესურსებში, მათ შორის ექსპერტული ცოდნის მობილიზებაში, დროული ინვესტირება, აუცილებლად გამოიღებს სასურველ შედეგებს.

მსურს ხაზი გავუსვა სახალხო დამცველის აპარატის, როგორც კონვენციის შესრულების მონიტორინგის განმახორციელებელი უწყების როლისა და მიღწეული წარმატების მნიშვნელობას.

ჩემზე დიდი შთაბეჭდილება დატოვა შეზღუდული შესაძლებლობის მქონე პირების, მათი წარმომადგენელი ორგანიზაციებისა და საქართველოს სამოქალაქო საზოგადოების ცოდნამ, აქტივისტურმა საქმიანობამ და საქმისადმი ერთგულებამ. ეს ადამიანები იმაღლებენ ხმას და დგანან შეზღუდული შესაძლებლობის მქონე პირების უფლებების დაცვის სადარაჯოზე. მათ სურთ წვლილი შეიტანონ საქართველოს მშენებლობაში და ამაყობენ საკუთარი ქვეყნის მიღწევებით.

შეგახსენებთ, რომ 2020 წელს მიღებული კანონი ითვალისწინებს ამგვარი ორგანიზაციების მხარდაჭერას და ჩემი აზრით ახლა სწორედ ამის დროა. შესაბამისი მხარდაჭერის პირობებში, ამ ორგანიზაციებს, განსაკუთრებით მათ, რომლებიც სათემო დონეზე მუშაობენ, აქვთ ფასდაუდებელი გამოცდილება, რაც მნიშვნელოვნად დაეხმარება რაციონალური პოლიტიკის ფორმულირების პროცესს. ამას მოწმობს ის ფაქტიც, რომ მუნიციპალიტეტების უმრავლესობასთან მოქმედებს საკონსულტაციო საბჭოები, რომლებშიც მონაწილეობენ შეზღუდული შესაძლებლობის მქონე პირები. ცვლილებების პოზიტიური ციკლის შესანარჩუნებლად მათ მეტად სისტემატური მხარდაჭერა ესაჭიროებათ.

ხმების სიმრავლე და მრავალფეროვნება სამოქალაქო სივრცის სიჯანსაღის ნიშანია. ჩემი აზრით, მნიშვნელოვანი ძალისხმევაა საჭირო იმისთვის, რომ ამ სივრცეში ისეთი ხმებიც მოხვდნენ, რომლებიც ნაკლებად ისმის. საჭიროა, რომ მიღმა დარჩენილმა, დამალულმა პერსპექტივებმაც იხილოს დღის სინათლე.

ყველა სფეროში რაციონალური პოლიტიკის ფორმულირებისთვის სასიცოცხლოდ აუცილებელი პირობაა მონაცემთა შეგროვება, რომლის მნიშვნელობაც ხაზგასმულია კონვენციის 31-ე მუხლში. ამ დროისთვის შეზღუდული შესაძლებლობის მქონე პირების შესახებ არსებული მონაცემები ძირითადად ეყრდნობა სოციალური პროგრამებით მოსარგებლეების რაოდენობას, რომლის მიხედვით, შეზღუდული შესაძლებლობის მქონე პირები ქვეყნის მოსახლეობის 3-დან 4 პროცენტამდე შეადგენენ. ეს მონაცემი მნიშვნელოვნად ჩამორჩება ჯანდაცვის მსოფლიო ორგანიზაციის მონაცემებს, რომელთა მიხედვით, მსოფლიოს მასშტაბით შეზღუდული შესაძლებლობის გავრცელების (პრევალენტობის) მაჩვენებელი 15 პროცენტია. სამედიცინო მოდელის გაუქმებამ შესაძლოა გარკვეულწილად მოხსნას ეს პრობლემა. მონაცემების არსებობა შეზღუდული შესაძლებლობის მქონე პირების წინაშე მდგარი დაბრკოლებების უკეთ იდენტიფიცირებას შეუწყობს ხელს.

**შერჩეული პოლიტიკის სფეროები და არსებული გამოწვევები**

ინკლუზია აბსტრაქტული იდეა არ გახლავთ. ის საკმაოდ ხელშესახებია მრავალ მნიშვნელოვან სფეროში და ყველას ეხება. ქვემოთ გთავაზობთ ჩემი დაკვირვების შედეგებს, რომლებსაც დეტალურად აღვწერ ვიზიტის შესახებ სრულ ანგარიშში.

**უფლებაუნარიანობა**

პარადიგმის ცვლილება და ტრანზიცია სამედიცინო მოდელიდან გულისხმობს, რომ შეზღუდული შესაძლებლობის მქონე პირებს უნდა ჰქონდეთ შესაძლებლობა თავად გააკეთონ არჩევანი და მიიღონ გადაწყვეტილებები. სწორედ ამიტომაა უფლებაუნარიანობის საკითხი ასე მნიშვნელოვანი როგორც სიმბოლური, ასევე პრაქტიკული თვალსაზრისითაც.

2015 წელს განხორციელებული რეფორმით საქართველომ დაადასტურა, რომ სწორი მიმართულებით აგრძელებდა სვლას გადაწყვეტილების მიღებაში მხარდაჭერის მოდელისკენ, რაც ეფუძნება არა სამედიცინო დიაგნოზს, არამედ შეზღუდული შესაძლებლობის მქონე პირთა საჭიროებებს და უნარებს. ჩემი აზრით, ამ მიმართულებით მეტი რეფორმის განხორციელებაა საჭირო. ამისთვის თუნდაც ერთი მაგალითი იკმარებს: კონცეფცია, რომელიც გადაწყვეტილების მიღების პროცესში შეზღუდული შესაძლებლობის მქონე პირის დახმარებას გულისხმობს, საქართველოში სათანადოდ არ არის განვითარებული. ეს კონცეფცია არ გულისხმობს ადამიანისთვის მითითების მიცემას ან მის წინამძღოლობას, არამედ მისი სურვილებისა და პრიორიტეტების გაგებას და პატივისცემას. ჩემი აზრით, მეტი მუშაობაა საჭირო ამ კონცეფციის უკეთ გასაცნობად და გასათავისებლად.

კიდევ ერთი მაგალითი ეხება კონვენციით გათვალისწინებულ უნივერსალური უფლებაუნარიანობის კონცეფციას, რომელიც თანაბრად უნდა ეხებოდეს შეზღუდული შესაძლებლობის მქონე ყველა პირს განურჩევლად შესაძლებლობებში არსებული განსხვავებებისა. ამ თეორიის მიხედვით, „შეფასების“ ერთადერთი ამოცანა უნდა იყოს იმის განსაზღვრა, თუ რა სახის მხარდაჭერა არის საჭირო ინდივიდუალურ შემთხვევებში. არჩევანი ყოველთვის ეკუთვნის პირს. თუმცა, ჩანს, რომ საქართველოში ყველა შეფასება, პირდაპირ თუ ირიბად მთავრდება პირის უფლებაუუნარობის დადგენით, რაც აშკარად ეწინააღმდეგება რეფორმის დანაპირებს. რეფორმები საჭიროა ამგვარი მიდგომის აღმოფხვრისა და კონვენციის მე-12 მუხლის ეფექტიანი განხორციელებისთვის.

შეზღუდული შესაძლებლობის მქონე პირთა უფლებების კომიტეტმა, ახლახან გამოქვეყნებულ დასკვნით დაკვირვებებში გააკრიტიკა საქართველოს მთავრობა სისხლის სამართლის საპროცესო კოდექსის იმ მუხლის გამო, რომლის მიხედვით არ შეიძლება გამოიკითხოს წარსულში ინსტიტუციონალიზებული შეზღუდული შესაძლებლობის მქონე პირი. ამასთან დაკავშირებით მითხრეს, რომ ახლა სასამართლოები საკუთარი დისკრეციით განიხილავენ მტკიცებულების მიზანშეწონილობას. მიუხედავად ამისა, ჩემი აზრით, საჭიროა კოდექსიდან ამოღებულ იქნეს შესაბამისი დებულებები.

ასევე მითხრეს, რომ სასამართლო ექსპერტიზა ჯერ კიდევ გამოიყენება იმის დასადგენად, აქვს თუ არა პირს უნარი გამოიკითხოს მოწმედ ან მსხვერპლის სტატუსით შეადგინოს საჩივარი. შეზღუდული შესაძლებლობის მქონე პირები და მათი წარმომადგენელი ორგანიზაციები სასამართლო ექსპერტიზის პრაქტიკას შეურაცხმყოფლად მიიჩნევენ და ამბობენ, რომ იგი ტრავმას აყენებს მასში მონაწილე პირებს. მიამბეს შემთხვევის შესახებ, როდესაც გაუპატიურების მსხვერპლს, შეზღუდული შესაძლებლობის მქონე ქალს, მათემატიკური მოქმედების შესრულება დაავალეს, რათა გაერკვია რამდენად გამოდგებოდა სანდო მოწმედ. ეს პრაქტიკა, რომელიც, სავარაუდოდ, სამედიცინო მოდელის მემკვიდრეობას წარმოადგენს, შეუთავსებელია გაეროს კონვენციასთან შეზღუდული შესაძლებლობის მქონე პირთა უფლებების შესახებ. თუ საქართველო ნამდვილად აპირებს სამედიცინო მოდელისგან თავის დაღწევას, რაშიც მე ეჭვი არ მეპარება, ამისთვის სრულმასშტაბიანი რეფორმა უნდა განახორციელოს.

მიუხედავად იმისა, რომ მრავალი გამოწვევა ჯერ კიდევ გადასაჭრელია, მე მაინც ვინარჩუნებ ფრთხილ ოპტიმიზმს, რომ შესაძლებელია პოზიტიური ცვლილებების მიღწევა შეზღუდული შესაძლებლობის მქონე პირების ავტონომიისა და უფლებაუნარიანობის აღიარებისა და პატივისცემისთვის. ეს საჭიროა, რადგან, ისეთი პრაქტიკები, როგორიცაა, მაგალითად, სასამართლო ექსპერტიზა, სამედიცინო მოდელისა და იმ წარსულის ნაწილია, რომლისგან თავის დახსნასაც საქართველო ასე მონდომებით ცდილობს. ეს მცდელობა კი არაჩვეულებრივ შესაძლებლობას ქმნის ახალი რეფორმების განსახორციელებლად, რომლის პროცესშიც უნდა ჩაერთონ შეზღუდული შესაძლებლობის მქონე ადამიანებიც, რათა უზრუნველყოფილი იქნეს მათი ავტონომიის პატივისცემა და ეს ამჯერად უნდა მოხდეს შესაბამისი ხელმძღვანელობით, მონიტორინგითა და მხარდაჭერით.

**დამოუკიდებელი ცხოვრება და დეინსტიტუციონალიზაციის პროცესი**

ცხოვრება საკუთარი სახლიდან იწყება - თუნდაც ეს სახლი მოკრძალებული იყოს. გულწრფელად მივესალმები, რომ სახელმწიფო აქცენტს აკეთებს დეინსტიტუციონალიზაციაზე, რაც, საბოლოოდ შეზღუდული შესაძლებლობის მქონე ადამიანებს საკუთარ თემებში ცხოვრების, ხელმისაწვდომი სერვისითა და მხარდაჭერით, მათ შორის რეაბილიტაციით სარგებლობის შესაძლებლობას აძლევს. დეინსტიტუციონალიზაციის სტრატეგია სახელმწიფომ 2013 წელს მიიღო. თუმცა, პროცესი გაცილებით ადრე - შეზღუდული შესაძლებლობის მქონე პირთათვის განკუთვნილი დიდი დახურული ინსტიტუციების დახურვით დაიწყო.

ჩემი ვიზიტის ფარგლებში ვიმყოფებოდი შეზღუდული შესაძლებლობის მქონე პირთა საცხოვრებელ დაწესებულებაში - დუშეთში. მიუხედავად გაუმჯობესებული პირობებისა, სამწუხაროდ, ცხადია, რომ იქ მცხოვრები ბევრი პირი ძირითადი სერვისების არსებობის პირობებში საკუთარ თემში უდავოდ წარმატებას მიაღწევდა. ანგარიშგასაწევია, რომ ინსტიტუციამ თავად დაუჭირა მხარი მცხოვრებთა მცირე „საოჯახო ტიპის სახლებში“ გადაყვანას, რაც ძალიან სასიამოვნოა. ამგვარ სახლებში მცხოვრებმა რამდენიმე შშმ პირმა მიამბო მათ ცხოვრებაში მომხდარი პოზიტიური ცვლილებების შესახებ, მაგალითად, როგორ შეძლეს სამუშაოს დაწყება და ახალი უნარების ათვისება. თუმცა, ეს ვერ იქნება პრობლემის გრძელვადიანი გადაწყვეტა. ერთის მხრივ, კოლექტიური ცხოვრება თემში ნეგატიური აღქმების გაძლიერებასაც ხელს უწყობს. მე გთავაზობთ, რომ ძირითადი პოლიტიკის ამოცანად ჩამოყალიბდეს შეზღუდული შესაძლებლობის მქონე პირების დამოუკიდებელი ცხოვრების მხარდამჭერი სათემო და საშინაო სერვისების განვითარება.

დღის ცენტრების რაოდენობა მცირეა და მათი მდებარეობა მოშორებულია. შთაბეჭდილება მოახდინა ვიზიტმა საგურამოს ცენტრში. მათი პირდაპირი მიზანი უნდა იყოს თემთან დამაკავშირებლის ფუნქციის შესრულება. ამგვარად მათ მნიშვნელოვანი როლის შესრულება შეუძლიათ რომ შეცვლილი პარადიგმა სამედიცინო მოდელს დაშორდეს. ისინი გაცილებით ფართო ეკოსისტემის ნაწილს წარმოადგენენ.

2020 წლის კანონის შესაბამისად, სახელმწიფო გეგმავს წარადგინოს პერსონალური ასისტენტის პროგრამა. სახელმწიფომ დაამტკიცა შესაბამისი პოლიტიკის დოკუმენტი და პროექტი ხუთ მუნიციპალიტეტში საპილოტე რეჟიმში ხორციელდება. სწორედ ეს გახლავთ ახალი ტიპის სერვისი, რაც შეიძლება ტრანსფორმაციული აღმოჩნდეს. ამიტომ მსურს მოვუწოდო მთავრობას, პრიორიტეტად მიიჩნიოს სამუშაო ძალის განვითარება და სათანადო დაფინანსება ამ რაციონალური მიმართულებით.

მხარდაჭერის სერვისების განვითარება წარმოადგენს დეცენტრალიზაციის წინაპირობასაც, როცა ამ სფეროში მუნიციპალიტეტები თანდათან მეტ პასუხისმგებლობას იღებენ, პერსონალური მხარდაჭერის ჩათვლით. ისევ და ისევ, მიმართულება დადებითია, მაგრამ მოითხოვს მუნიციპალიტეტების უზრუნველყოფას საკმარისი დაფინანსებით, სახელმძღვანელოებით, კონტროლის მექანიზმებით და შესაძლებლობის ზრდით. მუნიციპალიტეტებს შორის გამოცდილების არაფორმალური გაცვლისას შესაძლოა გამოჩნდეს გზა, რაც მუნიციპალიტეტების ქსელს შესაძლებლობას მისცემს სისტემატურად გაიზიაროს პერსპექტივები ინკლუზიურობის მიღწევისა და საერთაშორისო ნოუ-ჰაუს/გამოცდილების ხელმისაწვდომობის მიმართულებით.

ბევრი შეზღუდული შესაძლებლობის მქონე პირი არ არის ინფორმირებული და ამიტომ არ სარგებლობს მათთვის არსებული შემწეობით თუ სხვა სერვისებით. ეს განსაკუთრებით აღინიშნა მოშორებულ სოფლებში და განსაკუთრებით იგრძნობა ეთნიკური უმცირესობის წარმომადგენლებში. სტიგმისა და არასწორი წარმოდგენების გამო, ზოგიერთ ოჯახს არ აქვს სურვილი, რომ მათმა შვილებმა შეზღუდული შესაძლებლობის მქონე პირის სტატუსი მიიღონ. აქ სასიცოცხლოდ მნიშვნელოვანია სათემო და თემში მომუშავე ორგანიზაციების როლი, რომლებიც აზიარებენ ინფორმაციას, ეხმარებიან საჭიროებების იდენტიფიცირებაში და უწევენ მხარდაჭერას. ეს განსაკუთრებით ცხადად გამოჩნდა თელავისა და ლაგოდეხის დამოუკიდებელი ცხოვრების ცენტრების წარმომადგენლებთან ჩემი შეხვედრებისას. ამიტომ, სახელმწიფოს დაპირება, რომ მხარს დაუჭერს სათემო ორგანიზაციებს, ძალიან მნიშვნელოვანია.

და ბოლოს, ოჯახები - განსაკუთრებით ქალები - მნიშვნელოვან როლს ასრულებენ შშმ პირების მოვლასა და მხარდაჭერაში. ნებისმიერი სერვისის პარადიგმის ცვლილება მოითხოვს შშმ პირებთან ერთად მხედველობაში გვყავდეს მათი მომვლელებიც. ოჯახების მხარდაჭერა არ არის დამხმარე საქმიანობა, ის არსებითი მხარდაჭერაა.

**ინკლუზიური განათლება**

ნებისმიერი ქვეყნის, მათ შორის საქართველოს მომავალი მოიცავს განათლებას, როგორც ადამიანური პოტენციალის გამოვლენის ძირითად ბერკეტს. საქართველომ მნიშვნელოვანი ნაბიჯები გადადგა შშმ პირთა ინკლუზიური განათლების მიმართულებით.

საქართველო ცდილობს უზრუნველყოს საშუალო განათლების ხელმისაწვდომობა სკოლამდელი განათლების საფეხურიდან საშუალო განათლების ჩათვლით შეზღუდული შესაძლებლობის მქონე ბავშვთა საჭიროებების შეფასების ჩატარების გზით. თბილისის მე-9 სკოლაში სტუმრობისას საკუთარი თვალით ვნახე, რა კარგად შეუძლია მუშაობა ამ მოდელს. ჩემთვის არ იყო ნათელი, რამდენად ვრცელდება ინკლუზიური განათლება მხედველობისა და სმენითი დარღვევების მქონე ბავშვებზე. ბევრია გასაკეთებელი ხარისხსა და ინკლუზიურ განათლებაზე მისაწვდომობის უზრუნველსაყოფად - დაფინანსების, ინდივიდუალური სპეციალური საჭიროებების მხარდაჭერის, შეზღუდული შესაძლებლობის მქონე სტუდენტების მხარდაჭერის, კვალიფიციური პედაგოგებისთვის სპეციალიზებული ტრენინგების, სოციალური სტიგმის გადალახვის (განსაკუთრებით შეზღუდული შესაძლებლობის მქონე გოგონებისთვის) მიმართულებით. იმედი მაქვს, რომ პოზიტიური ცვლილებები გაგრძელდება. განსაკუთრებით, ინკლუზიური განათლების მხარდაჭერის სისტემის გასაუმჯობესებლად ზოგადი განათლების კანონში ცვლილებების შეტანის გზით, რაც ელის პარლამენტისგან დამტკიცებას.

ყველაზე დიდი ხარვეზი განათლების მესამე საფეხურზე გვხვდება. შეზღუდული შესაძლებლობის მქონე ახალგაზრდები რეგულარულად უსვამენ ხაზს როგორც ფიზიკურ, ისე საინფორმაციო ბარიერებს უმაღლესი განათლების მიღებისთვის სწრაფვის პროცესში. მაგალითად, ახალგაზრდა შეზღუდული შესაძლებლობის მქონე ქალმა იძულებით გადაადგილებული ოჯახიდან აღნიშნა, რომ მისი უნივერსიტეტის მიმდებარედ არსებული ინფრასტრუქტურა არ აძლევს მას კამპუსით სარგებლობის შესაძლებლობას. ეს კი ნიშნავს, რომ ოჯახი ზედმეტად უნდა დაიტვირთოს, რათა იგი ყოველდღე მანქანით ჩაიყვანოს თბილისში ლექციებზე დასასწრებად. ეს ახალგაზრდა ამ ქვეყნის ქალი მომავალია, მაგრამ მისი მომავალი ზედმეტად გართულებულია.

სხვადასხვა ქვეყნებმა დიდი სარგებელი მიიღეს უმაღლესი და პროფესიული განათლების შეზღუდული შესაძლებლობის მქონე პირთათვის ხელმისაწვდომობის კვალიფიციური შეფასების დანერგვით. TI გვთავაზობს მსგავს შეფასებას, რაც გზას გახსნის დეტალური სტრატეგიის შესამუშავებლად, რაც დაეხმარება როგორც უმაღლესი განათლების ხელმისაწვდომობას, ასევე უზრუნველყოფს, რომ თავად საქართველოს უმაღლესმა განათლებამ უპასუხოს შეზღუდული შესაძლებლობის მქონე პირთა საჭიროებებს, იქნება ეს მასწავლებლების ტრენინგი ინკლუზიურ განათლებაში, მხარდამჭერი პირების აღჭურვა კვალიფიციური სერვისების უზრუნველსაყოფად, როგორიცაა პერსონალური ასისტენტი ან ჟესტური ენის თარჯიმანი, ანდა მისაწვდომი ტექნოლოგიებისა და სასწავლო მასალების განვითარება.

**მისაწვდომობა**

შშმ პირები მუდმივად მიუთითებდნენ ბარიერების არსებობაზე ფიზიკურ, საინფორმაციო და ციფრულ გარემოში.

პრიორიტეტი უნდა მიენიჭოს 2020 წელს დამტკიცებული მისაწვდომობის ეროვნული სტანდარტების ეფექტურ დანერგვას და დაპირებული გეგმის შემუშავებას ძველი შენობების არსებულ ეროვნულ საკანონმდებლო მოთხოვნილებებთან შესაბამისობაში მოყვანის მიმართულებით. ინფორმირებული ვარ გეგმების შესახებ ევროკავშირის დირექტივების ეფექტურ გადმოტანაზე ვებ მისაწვდომობის მიმართულებით. ეს მნიშვნელოვან ხარვეზს აღმოფხვრის და დიდი წინგადადგმული ნაბიჯი იქნება.

დადებითად უნდა აღინიშნოს, რომ მისაწვდომობის ეროვნული სტანდარტი უნივერსალური დიზაინის პრინციპებს ეყრდნობა და ეხება ახალ შენობებს როგორც საჯარო, ისე კერძო სექტორში. სტანდარტების სრული ეფექტიანობის მიღწევის ბერკეტია მათი მყარი იმპლემენტაცია სისრულეში მოყვანის მექანიზმების ასპექტი/ნაწილი, რაც მოითხოვს გაძლიერებას. შეზღუდული შესაძლებლობის მქონე პირები მიამბობდნენ ისეთ შემთხვევების შესახებ, სადაც ფიზიკური მისაწვდომობისათვის მიღებული ზომები (მაგ: მოწყობილი პანდუსი, ტაქტილური ბილიკი, აუდიო სიგნალი გადასასვლელებზე და ა.შ.) საბოლოოდ უშედეგო აღმოჩნდა - ინფრასტრუქტურა უსარგებლოა, დაუსრულებელია, ანდა არასწორადაა დაგებული. მეორე ძირითადი წუხილი არის სასამართლოებში მხედველობის შეზღუდვების მქონე პირთათვის ხელმიუწვდომელი საჩივრის ელექტრონული ფორმები.

მიუხედავად იმისა, რომ უმეტესი ყურადღება სამართლიანად ეთმობა (ფიზიკური) მისაწვდომობის უზრუნველყოფაზე, არასაკმარისი ძალისხმევა იყო მიმართული „გონივრული მისადაგების“ დამატებითი ვალდებულებებისკენ. თუ შენობის მოდერნიზაცია ობიექტურად შეუძლებელია, აღდგენის თაობაზე გადაწყვეტილების მიღებამდე, უნდა გამოიძებნოს გზა, რათა ამ შენობებში განთავსებული სერვისები ხელმისაწვდომი იყოს შეზღუდული შესაძლებლობის მქონე პირებისთვის. ეს ზოგიერთ მუნიციპალიტეტში უკვე გაკეთებულია. რატომ არ შეიძლება, იგივე მთელს ქვეყანაში სისტემურად დაინერგოს.

ძველი შენობების მოდერნიზაციის ნებისმიერი გეგმა საჭიროებს პრიორიტეტების დასახვას და დროში გაწერილ მკაფიო გეგმას - თემთან აქტიური კომუნიკაციით.

**მენტალური ჯანმრთელობა**

გლობალურ დონეზე მნიშვნელოვანი ცვლილებები მიმდინარეობს მენტალურ ჯანმრთელობასა და ადამიანის უფლებების მიმართულებით. საქართველო ძალისხმევას მიმართავს ადამიანის უფლებების სტანდარტებთან შესაბამისობაში მოიყვანოს მენტალურ ჯანმრთელობასთან დაკავშირებული პოლიტიკა და პრაქტიკა. შემუშავებულია მენტალური ჯანმრთელობის ახალი, 2022-2030 წლების სტრატეგია და სამწლიანი სამოქმედო გეგმა.

როგორც ცნობილია, არსებობს მნიშვნელოვანი გამოწვევები და კვლავ განსაკუთრებით მყარია სტიგმა შეზღუდული ფსიქოლოგიური შესაძლებლობის მქონე ადამიანების მიმართ. არასაკმარისი ამბულატორიული და სათემო მენტალური ჯანმრთელობის სერვისების, ასევე საცხოვრებელი პირობების და ოჯახებისა და თემისგან უარყოფის გამო, ისინი ხშირად ხანგრძლივი დროით არიან მოთავსებული და ცხოვრობენ სპეციალიზებულ ფსიქიატრიულ ინსტიტუციებში. მეტიც, სერიოზულ შეშფოთებას იწვევს გადავსებული ფსიქიატრიული ინსტიტუციების უკიდურესი სიღარიბე.

გამიკვირდა, როცა გავიგე ფსიქიატრიულ ინსტიტუციებში ნებაყოფლობით მისული პაციენტების ძალიან მაღალი რაოდენობის შესახებ. ჩემთვის ბუნდოვანია, ნებაყოფლობითი პაციენტებიდან რამდენია ნამდვილად ნებაყოფლობითი ან რა გარემოებებში გამოხატეს მათ ეს ნება. შემაშფოთებელია ამბების მოსმენა გაცხადებულ საფრთხეებზე, ფიზიკურ ზეწოლასა თუ მანიპულაციურ მიდგომებზე პაციენტების მიმართ, რათა მათ ხელი მოაწერონ ნებაყოფლობითი მკურნალობის დოკუმენტებს. როგორც ჩანს, აუცილებელია საკითხის შემდგომი შესწავლა.

როგორც აღინიშნა, ზოგიერთ შემთხვევებში, როცა არანებაყოფლობითი განთავსების კანონიერების საკითხის შესახებ მოსარჩელე სასამართლოს მიმართავს, არსებობს იმის რისკი, რომ მას შემდგომში უარი ეთქვას მენტალური ჯანმრთელობის სერვისებით სარგებლობაზე. ჩემი ყურადღება მიიქცია ერთმა მაგალითმა: ქალს, რომელმაც გამოიყენა უფლება ედავა ფსიქიატრიულ ინსტიტუციაში განთავსების გამო, სხვა დროს უარი ეთქვა საჭირო ჰოსპიტალიზაციაზე, რადგან საავადმყოფოს ჩივილის შეეშინდა. გავიმეორებ, ზოგადი პოლიტიკის მიმართულება პროგრესულად გამოიყურება, მაგრამ სერვისის პარადიგმა, რამაც განხორციელება რეალისტური და მდგრადი უნდა გახადოს, ხარვეზიანია. როგორც მაცნობეს, მენტალური ჯანმრთელობისთვის გამოყოფილი სახელმწიფო ბიუჯეტის ნახევარზე მეტი ფსიქიატრიულ ინსტიტუტებზე იხარჯება. დიდი გზაა გასავლელი ინდივიდების და მათი ოჯახების მხარდამჭერი სერვისებისთვის რესურსების გამოყოფამდე, რათა მათ დატოვონ ინსტიტუციები და ინტეგრირდნენ საზოგადოებაში.

თუმცა, იმედიანად ვარ განწყობილი ისეთი ინიციატივების წყალობით, რომლებიც გულისხმობს, მაგალითად, მენტალური ჯანმრთელობის მობილური ჯგუფების მუშაობას, რაც შემდგომ განვითარებას იმსახურებს. მათ შორის მენტალური ჯანმრთელობის საჭიროებების შესაბამისი სტანდარტებითა და რეგულაციებით. ენთუზიაზმით მავსებს დარგის ის პროფესიონალები, რომლებიც თავადაც მოტივირებულნი არიან რომ გადავიდნენ განსხვავებულ მოდელზე და კარგად იცნობენ საუკეთესო საერთაშორისო გამოცდილებას. ზოგადი სტრატეგია შემუშავებულია - საჭიროა მხოლოდ მისი ამოქმედება.

**დასკვნები**

სამედიცინო მოდელისგან სოციალურ, ადამიანის უფლებებსა და ინკლუზიაზე დაფუძნებულ მიდგომაზე გადასვლით, საქართველომ დაადასტურა მზაობა კიდევ უფრო გააუმჯობესოს შეზღუდული შესაძლებლობის მქონე პირთა უფლებრივი მდგომარეობა. ეს ძირეული კულტურული ცვლილება მხარდაჭერას იმსახურებს.

შესაბამისი საერთაშორისო სტანდარტები რატიფიცირებულია და ქვეყანა ღიაა მსოფლიო საუკეთესო პრაქტიკების შესწავლისთვის. მიღებულია დამაიმედებელი ადამიანის უფლებების სტრატეგია და მასში ცენტრალური ადგილი სიმბოლურად უჭირავს შეზღუდულ შესაძლებლობას. ბევრი რამ იქნება დამოკიდებული სამოქმედო გეგმებზე, რაც მოემსახურება კონვენციის ეფექტიანად განხორციელებას.

ასევე დამაიმედებელია, რომ ქვეყანამ მიიღო მნიშვნელოვანი კანონმდებლობა, რაც მოითხოვს დეტალურ გადამუშავებას, განსაკუთრებით ისეთ სასიცოცხლოდ მნიშვნელოვანი კონცეფციებისა, როგორიცაა „გონივრული მისადაგება“.

ქმედით სამოქალაქო საზოგადოებას უკვე წარდგენილი აქვს კრიტიკული შეფასებები რაციონალური პოლიტიკის უზრუნველსაყოფად. სახელმწიფო დაჰპირდა მხარდაჭერას შეზღუდული შესაძლებლობის მქონე პირების ორგანიზაციების წარმომადგენლებს და ეს იქნება გონივრული ინვესტიცია პოზიტიური, ცხოვრებისეულ გამოცდილებაზე დაფუძნებული ცვლილებების ციკლის უზრუნველსაყოფად

რჩება ბევრი გამოწვევა - იმ სფეროებში, როგორიცაა დამოუკიდებელი ცხოვრება, უფლებაუნარიანობა, სისხლის სამართლის პროცედურები, მესამე საფეხურის განათლება. რაციონალური რეფორმის ბერკეტია საკოორდინაციო მექანიზმები, რაც საჭიროებს და იმსახურებს გაძლიერებას.

საერთაშორისო დონორებს შეუძლიათ დახმარება გაუწიონ ცვლილებების პროცესის მდგრადობას.

დევიზი „არავინ ყურადღების მიღმა“ - ნიშნავს რომ შეზღუდული შესაძლებლობის მქონე პირები სრულყოფილად არიან ჩართულნი საქართველოს საზოგადოებრივი ცხოვრების ყველა ასპექტში, ისინი ცხოვრობენ თემებში და არა ინსტიტუციებში, დადიან სკოლებში, სამუშაო ადგილებზე, კულტურულ ცენტრებში და არ არიან იზოლირებულნი შინ.

საქართველოს უნარი, აშკარად დაინახოს გამოწვევები და ხარვეზები აჩვენებს ქვეყნის პოტენციალს დასახული მიზნის - ინკლუზიური საზოგადოების განვითარების მიმართულებით. საქართველოსთვის ეს გარდამავალი ეტაპი კრიტიკულად მნიშვნელოვანია და გასაკეთებელი ჯერ კიდევ ბევრია. მე იმედს გამოვთქვავ, რომ შეზღუდული შესაძლებლობის მქონე პირები თემის განგრძობადი ჩართულობით, სახელმწიფოს მხრიდან გამოხატული ნებით, და საერთაშორისო დონორების აქტიური მხარდაჭერით საქართველო მნიშვნელოვან პროგრესს აჩვენებს ინკლუზიური საზოგადოებისა და ეკონომიკის შექმნის გზაზე - რომელსაც ყველა განვეკუთვნებით.